钦定古今图书集成/理学汇编/文学典/第042卷 > 卢渊
## 钦定古今图书集成/理学汇编/文学典/第042卷 > 卢渊

按《魏书卢元传》：“元子度、世。度世子渊，字伯源，小名阳
乌。性温雅寡欲，有祖父之风，敦尚学业，闺门和睦。袭
侯爵，拜主客令，典属国，迁秘书令、始平王师。以例降
爵为伯。给事黄门侍郎，迁兼散骑常侍、秘书监、本州
大中正。是时高祖将立冯后，方集朝臣议之。高祖先
谓渊曰：‘卿意以为何如’？对曰：‘此自古所慎。如臣愚意，
宜更简卜’。”高祖曰：“以先后之侄，朕意已定。”渊曰：“虽奉
敕如此，然于臣心，实有未尽。”及朝臣集议，执意如前。
冯诞有盛宠，深以为恨，渊不以介怀。及高祖议伐萧
赜，渊表曰：“臣诚识不周览，颇寻篇籍，自魏晋以前，承
平之世，未有皇舆亲御六军，决胜行陈之间者。胜不
足为武，弗胜有亏威德。明千钧之弩，不为鼷鼠发机”
故也。昔魏武以敝卒一万而袁绍土崩，谢元以步兵
三千而苻坚瓦解。胜负不由众寡，成败在于须臾，若
用田丰之谋，则坐制孟德矣。魏既并蜀，迄于晋世，吴
介有江水，居其上流，大小势殊，德政理绝，然犹君臣
协谋，垂数十载。逮孙皓暴戾，上下携爽，水陆俱进，一
举始克。今萧氏以篡“‘杀之烬，政虐役繁，又支属相屠，
人神同弃，吴会之民，延踵皇泽。正是齐轨之期，一同
之会。若大驾南巡，必左衽革面，闽、越倒戈，其犹运山
压卵，有征无战。然愚谓万乘亲戎，转漕难继，千里馈
粮，士有饥色，大军之后，必有凶年。不若命将简锐，荡
涤江右，然后鸣銮巡省，告成东岳，则天下幸甚，率土
戴赖’。臣又闻流言，关右之民，自比年以来，竞设斋会，
假称豪贵，以相扇惑，显然于众坐之中，以谤朝廷，无
上之心，莫此之甚。愚谓宜速惩绝，戮其魁帅。不尔，惧
成黄巾、赤眉之祸。育其微萌，不芟之毫末，斧斤一加，
恐蹈害者众。臣世奉皇家，义均休戚，诚知干忤之愆
实深，然不忠之罪莫大。”诏曰：“至德虽一，树功多途，三
圣殊文，五帝异律，或张或弛，岂必相因。远惟承平之
主，所以不亲斾五戎者，盖有由矣。英明之主，或以同
轨无征；守庸之君，或缘志劣寝伐。今若喻之英皇，时
非昔类，比之庸后，意有恧焉。脱元极之尊，本不宜驾
二公之徒，革辂之戎，宁非谬欤？寻夫昔人，若必须己
而济世，岂不克广先业也。”定火之雄，未闻不武；世祖
之行，匪皆疑慑。且曹操胜袁，盖由德义内举；苻坚瓦
解，当缘立政未至，定非敝卒之力强，十万之众寡也。
今则驱驰《先天》之术，驾用仁义之师，审观成败，庶免
斯咎。长江之阻，未足可惮；逾纪之略，何必可师。洞庭、
彭蠡，竟非殷固，奋臂一呼，或成汉业。经略之义，当付
之临机；足“食之筹，望寄之萧相，将希混一，岂好轻动，
利见之事，何得委人也。又水旱之运，未必由兵，尧汤
之难，讵因兴旅。颇丰之后，虽静有之，关左小纷，已敕
禁勒，流言之细，曷足以纡天功。深录诚心，勿恨不相
遂耳。”及车驾南伐，赵郡王干督关右诸军事，诏加渊
使持节、安南将军为副，勒众七万，将出子午。寻以萧
赜死，停师。是时泾州羌叛，残破城邑。渊以步骑六千，
众号三万，徐行而进，未经三旬，贼众逃散，降者数万
口，唯枭首恶，馀悉不问。诏兼侍中。初，渊年四十，尝诣
长安。将还，诸相饯送者五十馀人，别于渭北。有相者
扶风人王伯达曰：“诸君皆不如此。卢郎虽位不副实，
然德声甚盛，望逾公辅。后二十馀年，当制命关右，愿
不相忘。”此行也。相者年过八十，诣军门请见，言叙平
生。未几，拜仪曹尚书。高祖考课在位，降渊以王师守
常侍、尚书，夺常侍禄一周。寻除豫州刺史，以母老固
辞。会萧昭业雍州刺史曹虎遣使请降，乃以渊为使
持节、安南将军，督前锋诸军径赴樊、邓。渊面辞曰：“臣
本儒生，颇闻俎豆，军旅之事，未之学也，惟陛下裁之。”
军期已逼，高祖不许。渊曰：“但恐曹虎为周鲂耳，陛下
宜审之。”虎果伪降。渊至叶，具曹虎谲诈之问，兼陈其
利害。诏渊进取南阳，渊以兵少粮乏，表求先攻赭阳，
以近叶仓故也。高祖许焉。乃进攻赭阳，萧鸾遣将垣
历生来救。渊素无将略，为贼所败，坐免官爵为民。寻
遭母忧，高祖遣谒者诣宅宣慰。服阕，兼太尉长史。高
祖南讨，又兼彭城王中军府长史。寻为徐州京兆王
愉兼长史，赐绢百匹。愉既年少，事无巨细，多决于渊。
渊以诚信御物，甚得东南民和。南徐州刺史沈陵密
谋外叛，渊觉其萌渐，潜敕诸戍，微为之备。屡有表闻朝廷不纳。陵果杀将佐，勒宿豫之众逃叛，滨淮诸戍，
由备得全。陵在边历年，阴结既广，二州人情，咸相扇
惑。陵之馀党，颇见执送。渊皆抚而赦之，惟归罪于陵，
由是众心乃安。景明初，除秘书监。二年，卒官，年四十
八。赠安北将军、幽州刺史，复本爵固安伯，谥曰懿。初，
谌父志法锺繇书，传业累世有能名。至邈以上，兼善
草迹，渊习家法，代京宫殿，多渊所题。白马公崔元伯
亦善书，世传《卫瓘体》。魏初工书者，崔、卢二门。渊与仆
射李冲特相友善，冲重渊门风，而渊私冲才官，故结
为婚姻，往来亲密。至于渊荷高祖意遇，颇亦由冲。渊
有八子。

长子道将，字祖业，应袭父爵，而让其第八弟道舒。有
司奏闻。诏曰：“长嫡承重，礼之大经，何得辄授也？”而道
将引清河国王常侍韩子熙让弟仲穆鲁阳男之例。
尚书李平重申奏，诏乃听许。道将涉猎经史，风气謇
谔，颇有文才，为一家后来之冠，诸父并敬惮之。彭城
王勰、任城王澄皆虚襟相待。勰为中军大将军，辟行
参军，迁司徒东阁祭酒、尚书左外兵郎中，转秘书丞。
出为燕郡太守，道将下车，表乐毅、霍原之墓而为之
立祠。优礼儒生，励勤学业，敦课农桑，垦田岁倍。入为
司徒司马，卒，赠龙骧将军、太常少卿，谥曰献。所为文
笔数十篇。

子怀祖，太学博士、员外散骑侍郎。卒。

怀祖弟怀仁，武定中，太尉铠曹参军。

道将弟亮，字仁业，不仕而终。

子思道：

亮弟道裕，字宁祖。少以“学尚知名，风仪兼美。尚显祖
女乐良长公主，拜驸马都尉、太子舍人。寻转洗马，迁
散骑侍郎，转安远将军、中书侍郎，兼秘书丞。寻以母
忧去官。服终，复拜中书侍郎，迁龙骧将军、太子中庶
子、幽州大中正。转长兼散骑侍郎，加左将军。神龟二
年，除左将军、泾州刺史。其年七月卒官，年四十四。赠”
抚军将军、青州刺史，赐帛三百匹，谥曰“文侯。”

子景绪，武定中，仪同开府录事参军。

道裕弟道虔，字庆祖，粗闲经史，兼通算术。尚高祖女
济南长公主。公主骄淫，声秽遐迩。先无疹患，仓卒暴
薨，时云“道虔所害。”世宗秘其丑恶，不苦穷治。《尚书》尝
奏道虔为国子博士。灵太后追主薨事，乃黜道虔为
民，终身不仕。孝昌末，临淮王彧因将出征，启除道虔
奉车都尉。道虔外生李彧，尚庄帝姊丰亭公主，因相
藉托。永安中，除辅国将军、通直常侍，寻加征虏将军。
以《议历》勋，赐爵临淄伯，迁散骑常侍。天平初，征南将
军，转都官尚书、本州大中正。出除骠骑将军、幽州刺
史，寻加卫大将军，卒于官。赠都督幽瀛二州诸军事、
骠骑大将军、尚书右仆射、司空公、瀛州刺史，谥曰恭
文公主二子：昌宇、昌仁。昌㝢，不慧。昌仁早卒。道虔又
娶司马氏，有子昌裕，及司马见出之后，更娶元氏，生
二子昌期、昌衡。兄弟竞父爵，至今未袭。

道虔弟道偘，字希祖，州主簿，沉雅有学尚。孝昌末卒。
二子早夭，以弟道约子正达为后。武定中，征虏将军、
太尉记室参军。

道偘弟道和，字叔维。兄弟之中，人望最下。冀州中军
府中兵参军。卒。

子景豫。

景豫弟景熙，武定中，仪同开府谘议。

道和弟道约，字季恭。起家员外郎，累迁司空录事参
军、司徒属、幽州大中正、辅国将军、光禄大夫，转司徒
右长史。太傅李延实出除青州，延实先被病。道约，延
实之妻弟，诏以道约为延实长史，加散骑常侍，寄以
匡维也。永熙中，车骑将军、左光禄大夫，领广平王赞
仪同开府长史。天平中，开府仪同高岳请为长史，岳
转除青冀二州道，约仍为长史。随岳两藩，有毗佐之
称。兴和末，除卫大将军、兑州刺史，在州颇得民和。武
定元年卒，年五十八。赠使持节、骠骑大将军、仪同三
司、幽州刺史。

子正通，开府谘议，少有令誉。征赴晋阳，遇患卒。妻郑
氏，与正通弟正思淫乱，武定中，为御史所劾，人士疾
之。

道约弟道舒，字幼安，袭父爵。自尚书左主客郎中为
冠军将军、中书侍郎。卒。

渊弟敏，字仲通，小字红崖，少有大量。太和初，拜议郎，
早卒。赠威远将军、范阳太守，谥曰靖。高祖纳其女为
嫔。敏五子。